CELEX: 32018D1491
Language: lv
Date: 2018-10-02 00:00:00
Title: Padomes Īstenošanas lēmums (ES) 2018/1491 (2018. gada 2. oktobris), ar kuru saskaņā ar Direktīvas 2003/96/EK 19. pantu Spānijai atļauj piemērot samazinātu akcīzes nodokļa likmi elektroenerģijai, kas tiek tieši piegādāta kuģiem ostas piestātnēs

8.10.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 252/40
               
            
         PADOMES ĪSTENOŠANAS LĒMUMS (ES) 2018/1491
         (2018. gada 2. oktobris),
         ar kuru saskaņā ar Direktīvas 2003/96/EK 19. pantu Spānijai atļauj piemērot samazinātu akcīzes nodokļa likmi elektroenerģijai, kas tiek tieši piegādāta kuģiem ostas piestātnēs
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2003/96/EK (2003. gada 27. oktobris), kas pārkārto Kopienas noteikumus par nodokļu uzlikšanu energoproduktiem un elektroenerģijai (1), un jo īpaši tās 19. pantu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Spānija 2018. gada 12. aprīļa vēstulē lūdza atļauju saskaņā ar Direktīvas 2003/96/EK 19. panta 1. punktu piemērot samazinātu akcīzes nodokļa likmi elektroenerģijai, kas tiek tieši piegādāta kuģiem ostas piestātnēs (“krasta elektroenerģija”).
                  
               
                     (2)
                  
                  
                     Ar paredzamo akcīzes nodokļa samazinājumu Spānija plāno veicināt krasta elektroenerģijas izmantošanu. Salīdzinot ar flotes degvielas izmantošanu, šādas elektroenerģijas izmantošana tiek uzskatīta par videi nekaitīgāku veidu, kā apmierināt ostas piestātnēs noenkurotu kuģu vajadzības pēc elektroenerģijas.
                  
               
                     (3)
                  
                  
                     Krasta elektroenerģijas izmantošana nerada tādas gaisu piesārņojošu vielu emisijas kā flotes degvielas izmantošana uz kuģiem ostas piestātnēs un tādēļ veicina gaisa kvalitātes uzlabošanos ostas pilsētās. Ņemot vērā elektroenerģijas ražošanas struktūras specifiskos apstākļus Spānijā, ir paredzams, ka no sauszemes energotīkla iegūtās elektroenerģijas izmantošana flotes degvielas vietā samazinās CO2 emisijas. Tāpēc ir paredzams, ka pasākums veicinās Savienības vides aizsardzības, veselības aizsardzības un klimata politikas mērķu sasniegšanu.
                  
               
                     (4)
                  
                  
                     Atļauja Spānijai piemērot samazinātu akcīzes nodokļa likmi krasta elektroenerģijai nepārsniedz to, kas ir vajadzīgs, lai veicinātu plašāku krasta elektroenerģijas izmantošanu, jo elektroenerģijas ražošana uz kuģa vairākumā gadījumu joprojām būs konkurētspējīgākā alternatīva. Tā paša iemesla dēļ un arī tādēļ, ka šī tehnoloģija patlaban nav pieejama Spānijā, pasākums tā darbības laikā nevarētu radīt ievērojamus konkurences izkropļojumus, tādējādi tam nebūs negatīvas ietekmes uz pienācīgu iekšējā tirgus darbību.
                  
               
                     (5)
                  
                  
                     Saskaņā ar Direktīvas 2003/96/EK 19. panta 2. punktu katrai saskaņā ar minēto noteikumu piešķirtajai atļaujai ir jābūt stingri ierobežotai laikā. Lai nodrošinātu, ka atļaujas piešķiršanas laikposms ir pietiekami ilgs, lai neatturētu ostu operatorus no vajadzīgo ieguldījumu veikšanas, ir lietderīgi prasīto atļauju piešķirt uz sešu gadu laikposmu, taču ar noteikumu, ka uz to attiektos vispārēji noteikumi par šo jomu, kas varētu tikt pieņemti saskaņā ar Līguma par Eiropas Savienības darbību (LESD) 113. pantu un kas kļūtu piemērojami pirms atļaujas laikposma paredzamajām beigām.
                  
               
                     (6)
                  
                  
                     Šis lēmums neskar Savienības noteikumu par valsts atbalstu piemērošanu,
                  
               IR PIEŅĒMUSI ŠO LĒMUMU.
         
            1. pants
            Spānijai tiek atļauts piemērot samazinātu akcīzes nodokļa likmi elektroenerģijai, kas tiek tieši piegādāta kuģiem ostu piestātnēs, kuri nav privāti atpūtas kuģi, ar noteikumu, ka tiek ievēroti Direktīvas 2003/96/EK 10. pantā minētie minimālie nodokļu līmeņi.
         
         
            2. pants
            Šis lēmums stājas spēkā 2019. gada 1. janvārī. Tas zaudē spēku pēc sešiem gadiem no minētās dienas.
            Tomēr, ja Padome saskaņā ar LESD 113. pantu paredz vispārīgus noteikumus par nodokļu atvieglojumiem krasta elektroenerģijai, šis lēmums zaudē spēku dienā, kad minētie vispārīgie noteikumi kļūst piemērojami.
         
         
            3. pants
            Šis lēmums ir adresēts Spānijas Karalistei.
         
         
            Luksemburgā, 2018. gada 2. oktobrī
            
               
                  Padomes vārdā –
               
               
                  priekšsēdētājs
               
               H. LÖGER
            
         
         
            (1)  OV L 283, 31.10.2003., 51. lpp.